Document ID: 32011R1360

RÅDETS FORORDNING (EU) Nr. 1360/2011
af 20. december 2011
om ændring af forordning (EU) nr. 204/2011 om restriktive foranstaltninger på baggrund af situationen i Libyen
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 215,
under henvisning til Rådets afgørelse 2011/867/FUSP af 20. december 2011 om ændring af afgørelse 2011/137/FUSP om restriktive foranstaltninger på baggrund af situationen i Libyen (1),
under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og
ud fra følgende betragtninger:
(1)
Den 2. marts 2011 og i forlængelse af Rådets afgørelse 2011/137/FUSP af 28. februar 2011 om restriktive foranstaltninger på baggrund af situationen i Libyen (2) vedtog Rådet forordning (EU) nr. 204/2011 om restriktive foranstaltninger på baggrund af situationen i Libyen (3). Forordning (EU) nr. 204/2011 indeholder bestemmelser om indefrysning af pengemidler og økonomiske ressourcer tilhørende Den Libyske Centralbank såvel som Libyan Arab Foreign Bank.
(2)
På baggrund af UNSCR 2009 (2011) og i forlængelse af afgørelse 2011/625/FUSP af 22. september 2011 om ændring af afgørelse 2011/137/FUSP (4) justerer forordning (EU) nr. 965/2011 navnlig indefrysningen af visse libyske enheders aktiver for at støtte Libyens økonomiske genopretning.
(3)
Den 16. december 2011 besluttede Sikkerhedsrådets komité nedsat ved UNSCR 1970 (2011), at foranstaltningerne vedrørende Den Libyske Centralbank og Libyan Arab Foreign Bank bør ophæves. I overensstemmelse med afgørelse 2011/867/FUSP bør forordning (EU) nr. 204/2011 derfor ændres.
(4)
Da disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for deres gennemførelse, navnlig for at sikre, at de økonomiske aktører i alle medlemsstaterne anvender dem ensartet.
(5)
For at sikre, at foranstaltningerne i denne forordning er effektive, bør denne forordning træde i kraft straks -
VEDTAGET DENNE FORORDNING:
Artikel 1
Artikel 5, stk. 4, affattes hermed således:
»4. Alle pengemidler og økonomiske ressourcer, der den 16. september 2011 tilhører eller ejes, besiddes eller kontrolleres af nedenstående:
a)
Libyens Investeringsmyndighed og
b)
Libyens Investeringsportefølje for Afrika,
og som på denne dato befinder sig uden for Libyen, forbliver indefrosne.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2011.

Labels: 18
5